L'Autoritat Catalana de Protecció de Dades i l'Agència Catalana del Consum han tractat, en una jornada informativa, com afecta la normativa de la protecció de dades en l'àmbit del consum i de les transaccions electròniques.
La directora de l'Autoritat Catalana de Protecció de Dades, M. Àngels Barbarà, i la directora de l'Agència Catalana del Consum, Beth Abad, han presentat aquesta col·laboració per donar resposta a les preocupacions en l'àmbit del tractament de les dades personals que tenen les organitzacions de persones consumidores, els serveis públics de consum, les empreses, les organitzacions empresarials i els gremis.
M. Àngels Barbarà ha ressaltat que tant l'Autoritat Catalana de Protecció de Dades com l'Agència Catalana del Consum tenen un paper fonamental en la defensa dels drets dels usuaris.
Per això, la mútua col·laboració és ineludible.
També ha exposat l'objectiu compartit de millorar la protecció dels drets i llibertats de les persones en un món on les estructures econòmiques i socials estan sent redefinides per les grans corporacions, que utilitzen la informació per influir en les persones i obtenir-ne un benefici comercial.
Resolució de la 41a Conferència internacional d'autoritats de protecció de dades
La directora de l'APDCAT ha apuntat que l'objectiu mencionat està perfectament alineat amb els treballs que s'estan desenvolupant a nivell internacional i ha assenyalat que en la 41a Conferència internacional d'autoritats de protecció de dades celebrada a l'octubre de 2019, s'ha aprovat una Resolució per donar suport a la cooperació en matèria de regulació entre les autoritats de protecció de dades i les autoritats competents en consum.
Així mateix, ha destacat que aquesta resolució facilita i impulsa la creació d'estàndards normatius, clars i consistents, de protecció de dades en el context de la societat digital.
Els consumidors s'han convertit en l'energia que mou els nous models de negoci, fet que es deriva de l'ús intensiu i massiu de les dades personals per a l'elaboració de perfils i la personalització dels productes i serveis, ha exposat M. A. Barbarà.
La informació que es dona -de forma conscient i moltes més vegades de forma totalment inconscient- amb les dades i hàbits, s'utilitza per generar nous models de negoci al mateix temps que es creen nous models de consumidors i noves formes de consumir.
En aquest context és on el dret a la protecció de dades connecta amb els drets dels consumidors, ha afirmat M. Àngels Barbarà.
Per això, ha recalcat que la protecció de dades és l'instrument que permetrà garantir els drets dels consumidors en aquest nou entorn, on les dades són la base del negoci.
Així mateix, ha alertat que els consumidors han de donar el seu consentiment de forma informada, qüestionant-se l'ús que es vol fer de les seves dades i pensant en el valor que tenen.
També ha ressaltat que els consumidors han d'exercir els seus drets i reclamar quan considerin que han estat vulnerats: quan protegim la privacitat protegim el conjunt de drets i llibertats de la persona.
Les dades personals no poden considerar-se una mercaderia, apunta la nova directiva sobre subministrament de béns digitals.
La recent Directiva europea 770/2019 sobre subministraments de béns digitals reconeix expressament que sovint, els continguts o serveis digitals se subministren també quan el consumidor no paga un preu, però facilita dades personals a l'empresari.
La protecció de dades personals és un dret fonamental, de manera que les dades personals no poden considerar-se una mercaderia.
Beth Abad, directora de l'Agència Catalana de Consum
Des de l'Agència Catalana del Consum, estan sempre amatents als canvis en els hàbits i el comportament de les persones consumidores, per poder-ne garantir i protegir de manera més efectiva els drets, ha afirmat la directora de l'Agència Catalana de Consum, Beth Abad.
Precisament, els resultats de l'enquesta del 2019 sobre hàbits de consum a Catalunya i coneixement dels drets com a consumidors, mostren que hi ha un interès creixent entre els consumidors i les consumidores per la qüestió de la protecció de dades de caràcter personal i, en bona mesura, també un desconeixement dels drets que es tenen en aquest àmbit, ha exposat Abad i ha assenyalat que, per això, semblava tan important establir una col·laboració estreta amb l'Autoritat Catalana de Protecció de Dades, que permeti analitzar quins són els problemes que es plantegen i quina resposta es pot donar des del punt de vista de les polítiques públiques de consum i de la regulació normativa a través del Codi de consum de Catalunya.
Al llarg de l'acte, Joana Marí, delegada de Protecció de Dades i responsable de Projectes Estratègics de l'APDCAT, i Joaquim Bernat, cap del Servei de Normativa i Procediment de l'Agència Catalana del Consum, han analitzat quines són les preocupacions de les organitzacions en relació amb la protecció de dades i quina resposta pràctica es pot donar des de les Administracions.